**Johan Fredrik Paasche** (født 3. februar 1886 i Bindal, død 1. september 1943 i Uppsala) var en norsk litteraturhistoriker og professor i europeisk litteratur i 1920 og middelalderlitteratur i 1938.

Han var sønn av sogneprest og stortingsrepresentant Olaf Kristian Amundsen, og bror av juristen og politikeren Olaf Amundsen. Han var yngst av fem sønner og kom til verden på sin morfar Johan Fredrik Paasches dødsdag. Det ble derfor bestemt at han skulle føre morfarens slektsnavn videre, da moren ikke hadde noen brødre. I 1905 tok han sin mors pikenavn Paasche. Han var gift to ganger, begge ganger med svenske kvinner.

Utdannelse
----------

I oppveksten gikk Paasche på skole i Bodø, men da faren fikk sognekall i Onsøy ble sønnen innskrevet ved Oslo katedralskole. Her fikk han overlærer Jens Christopher Delphin Schive til norsklærer. Da klassen leverte inn sin første norske stiloppgave, syntes Schive at Paasches besvarelse var så moden at han beskyldte gutten for å ha jukset og skrevet av etter en eller annen bok. Paasche meldte seg etter dette ut av katedralskolen og tok i stedet artium på et toårig kurs, der han ble preseterist.

Fagmann
-------

Han skrev om Luther, Goethe, kong Sverre, Olav den hellige, Snorre, oversatte *Njåls saga* og skrev første og tredje bind av *Norsk litteraturhistorie* (Bull-Paasche-Winsnes-Houm) (1926 og 1932). Han var også en aktiv foredragsholder og bidro til første utgave av Norsk biografisk leksikon.

Hans største faglige interesse som litteraturhistoriker var middelalderen. Hans *Kristendom og kvads, en studie i norrøn middelalder* (1914) lanserte nye, kontroversielle teorier om at skaldediktningen på Island på 1100- og 1200-tallet var preget av kristendommens verdensbilde. Hans første fagområde ved universitetet var tysk litteratur, hvor han var dosent fra 1917 og professor fra 1920. Han ble professor i middelalderlitteratur i 1938, og i eksil i Sverige under annen verdenskrig ble han æresdoktor i teologi ved universitetet i Uppsala. *Hedenskap og kristendom, studier i norrøn middelalder* utkom posthumt i 1948.

Medlemskap og utmerkelser
-------------------------

Paasche mottok Fridtjof Nansens belønning for fremragende forskning, historisk-filosofisk klasse
i 1934. Han ble æresdoktor ved Uppsala universitet i 1941 og medlem av Kungliga Vitterhets Historie och Antikvitets Akademien i 1943.

Referanser
----------

1. 1 2 3 4 5   Norsk biografisk leksikon, Norsk biografisk leksikon ID Fredrik\_Paasche, besøkt 25. november 2020[Hentet fra Wikidata]
2. ↑   Norsk biografisk leksikon, nbl.snl.no[Hentet fra Wikidata]
3. ↑   www.vitterhetsakad.se, besøkt 30. august 2017[Hentet fra Wikidata]
4. ↑   www.nansenfondet.no, besøkt 30. august 2017[Hentet fra Wikidata]
5. ↑   www.uu.se, besøkt 30. august 2017[Hentet fra Wikidata]
6. 1 2  Asbjørn Aarseth. «Fredrik Paasche». Norsk biografisk leksikon. Besøkt 30. august 2017.
7. ↑  Francis Bull: Minnetale for Fredrik Paasche, *Essays i utvalg* (s. 286), Gyldendal forlag, Oslo 1964
8. ↑  Francis Bull: Minnetale for Fredrik Paasche, *Essays i utvalg* (s. 286-87)
9. ↑  «Den historisk-filosofisk klasse 1900-1940». Nansenfondet. Besøkt 30. august 2017.
10. ↑  «Teologiska fakultetens hedersdoktorer / 1941» **(svensk)**. Uppsala universitet. Besøkt 30. august 2017.
11. ↑  «Johan Fredrik Paasche» **(svensk)**. Kungl. Vitterhetsakademien. Arkivert fra originalen 30. august 2017. Besøkt 30. august 2017.

Eksterne lenker
---------------

* (no) Fredrik Paasche i Norsk biografisk leksikon
* Digitaliserte bøker av Paasche og om Paasche hos Nasjonalbiblioteket
* Minnesmerke i Universitetshagen - et tidlig verk av billedhugger Knut Steen

Portal: Litteratur

|  |  |
| --- | --- |
| Oppslagsverk/autoritetsdata | Store norske leksikon **·** Norsk biografisk leksikon **·** Prabook **·** Deutsche Biographie **·** Nationalencyklopedin **·** BIBSYS **·** Geni **·** VIAF **·** GND **·** LCCN **·** ISNI **·** LIBRIS **·** SUDOC **·** NKC **·** CiNii
 |